In nomine sanctæ et individuæ trinitatis, Carolus ejusdem omnipotentis Dei misericordia rex. Si petitionibus regni nostri Procerum, immo etiam servorum Dei pro quibuslibet ecclesiasticis necessitatibus aures nostras pulsantium libenter annuimus, et ad divinæ militiæ in locis Deo dicatis uberius famulandum auxilium porrigimus pro viribus, id nobis procul dubio et ad instantem vitam temporaliter transigendam, et ad futuram feliciter obtinendam commodum provenire confidimus. Præcognitum igitur fore omnimodis cupimus omnibus sanctæ Dei ecclesiæ fidelibus et nostris, scilicet præsentibus et futuris, quoniam adiit serenitatem nostris culminis vir venerabilis germanus quondam prædecessoris nostri Odonis regis, noster fidelis, Rotbertus scilicet inclitus abba basilicæ gregis, ac rerum eximii confessoris Christi beati Martini, que sita esse cognoscitur in suburbio Turonis civitatis, reverenter poscens ne res quas olim laudabilis sollicitudo piorum regum et patrum, et pastoralis cura apostolicorum, per propria privilegia, necnon ac prædecessorum nostrorum parentum, imperatorum et regum per inviolabilia unquam præcepta, quasque antecessor suus, vir venerabilis, propinquus noster Hugo abba suo nobili obtentu, ob amorem Dei et reverentiam beati Martini, cujus defensor esse videbatur, cum magno et orthodoxo imperatore Carolo, avo nostro et ejusdem regni principibus, eidem sancto Martino et fratribus suæ congregationis, seclusa omni importuna suorum ditione abbatum ac Procerum, ad eorum speciales et quotidianos usus perpetualiter possidendas obtinuerat; ita et nostris futurisque temporibus sub nostræ immunitatis defensione consistere, et ab omni publica functione ac judiciaria exactione, per nostræ præceptionis seriem immunes, liberasque decernere dignaremur: Capleiam videlicet et Comisiacum cum integritate omnibusque suorum attractis, in pago Tornetrensi sitis;.......... Actum Compendio palatio, XVIII kalendas julii, eodem rege regnante anno VII, indictione X, in Dei nomine feliciter. Amen.